Mazurek, Milan, poslanec NR SR (2022-05-19):
Som rád, že moja prítomnosť tu na Igora Matoviča funguje ako repelent na hmyz, takže to je prvý moment, ktorý ma v tejto rozprave teší. Keby som bol v inom štáte možno za nejakej inej vlády, tak by som si povedal, že minister financií, ktorý tu v skrátenom legislatívnom konaní predloží takýto návrh, sa musel načisto zblázniť. Som však na Slovensku a meno ministra financií je práve Igor Matovič a z tohto dôvodu nemyslím, že sú tieto komentáre viac-menej potrebné. Chcem povedať jednu zásadnú vec. Už sme si zvykli, že Igor Matovič vždy, keď spoločnosť rieši nejaký zásadný problém s dopadom prakticky na všetkých obyvateľov, namiesto toho, aby konštruktívne, zmysluplne komunikoval s každým, koho sa to dotýka a pristúpil po dlhotrvajúcich normálnych rozhovoroch k nejakému návrhu, voči ktorému by existoval v spoločnosti akýsi konsenzus alebo aspoň väčšinový súhlas, tak vždy príde s nejakým bombastickým nápadom, s nejakou ideou, ktorá je dokonalá, ktorá vyrieši celý ten problém a vždy táto idea pochádza práve z jeho hlavy. A tak je to aj teraz. Ja sa pýtam koaličných poslancov, či ste si už po tom všetkom, čo sa na Slovensku z dielne Igora Matoviča predstavilo, čo sa tu schválilo, čo sa tu odhlasovalo, o čom sa tu diskutovalo, neurobili jasný názor, jasný obraz, kam takéto riešenia vedú. Bol tu očkovací bonus. Bola tu sprostredkovateľská nejaká súťaž, bola tu lotéria, bolo tu celoplošné testovanie, tých návrhov, s ktorými stále prichádzal v rozmedzí troch či štyroch mesiacov a vždy ich tu doniesol v skrátenom legislatívnom konaní bez toho, aby opoziční, ale dokonca aj koaliční poslanci mohli vôbec čítať ten legislatívny návrh, vyjadriť sa k nemu, mať v rukách to paragrafové znenie, to všetko sme tu opakovane zažili a ako to vždy dopadlo? Ako dopadla vaša slávna očkovacia lotéria? Ako dopadol váš slávny očkovací bonus, pán minister financií, keď sa tak veselo rozprávate s predsedom parlamentu za mnou? Aké úspechy dosiahli tie vaše gigantické, fantastické návrhy, ktoré občanov Slovenskej republiky stáli miliardy eur? A dnes opäť. Opäť to isté dookola, 1,2 miliardy eur, príde s návrhom, ráno ho dostaneme niekedy o deviatej, o jedenástej pomaly už máme o ňom rokovať, kompetentne sa k nemu vyjadriť, vidíme, že koaliční poslanci to ani nečítali, otvorene sa nám to priznajú v jednotlivých debatách a tento návrh, ktorý obsahuje veci, ktoré už z princípu nemôžme podporiť a ktoré vôbec nedávajú logiku a nedávajú zmysel a hlavne nepomáhajú tým ľuďom v tej dobe, keď to teraz potrebujú, práve v tejto chvíli, keď inflácia láme rekordy, keď ľudia si nemôžu dovoliť základné potraviny, vtedy, keď to potrebujú, pomoc, tak im to nepomáha, ale Igor Matovič zase dosiahne svoje. Rozháda celú spoločnosť, predstaví akože riešenie, nemá to odkomunikované, spôsobí množstvo hádok, rozdelí ľudí na dva tábory, ktoré sa navzájom nenávidia, ktoré si nadávajú, ktoré sa obviňujú z jedného či druhého a potom sa veselo smeje a príde sem. A po tom všetkom, čo tu dokázal narozprávať, povie, že teraz by sme si mali obliecť to jedno spoločné tričko, lebo tu ide o rodiny a mali by sme všetci spoločne podporiť to skrátené legislatívne konanie. Nie, pán Matovič. Ja mám úplne opačný názor. Keby ste prišli s normálnym racionálnym návrhom, ktorý by bojoval proti zvyšovaniu cien, s návrhom, ktorý by napríklad zastropoval zvýšené ceny palív, s návrhom, ktorý by znížil DPH na potraviny, tých nápadov je obrovské množstvo a opozícia tu s nimi prichádza neustále, tak tu nikto nemá problém. Ale vy prídete s návrhom, ktorý vlastná ministerka spravodlivosti z vašej vlády označí za pošliapanie princípov právneho štátu a pošliapanie práv opozície, s návrhom, kde podľa jej slov investujete 9 miliónov eur len do informačného systému na nezmyselné krúžky za 50 eur, ktoré potrebujete spojiť s daňovým bonusom, s ktorým inak opozícia nemá problém, prídete so systémom, kde opäť podľa ministerky spravodlivosti musíte nájsť 480 nových pracovných miest, aj napriek tomu chcete, aby poslanci Národnej rady po dvoch hodinách, čo majú ten materiál, 18 stránok textu, 18 stránok textu paragrafového znenia vám normálne toto odhlasovali, 1,2 miliardy eur priklepli bez toho, aby ste verejnosti oznámili, ako to budete mať kryté, kombinované s nejakým nezmyselným návrhom na zdanenie ruskej ropy a všetko má ísť len tak ďalej a vraj to ľuďom pomôže. Už tu bolo v tejto rozprave preukázané, že to ľuďom nepomôže. Bolo tu preukázané, že takéto pošliapavanie princípov rokovacieho poriadku predsa musí skončiť. Ja som tu bol ako opozičný poslanec aj v minulom volebnom období a pamätám si presne, ako vystupovali jednotliví poslanci súčasnej vládnej koalície, ako vystupoval priamo Igor Matovič a poukázal na to, že skrátené legislatívne konania sa nemajú zneužívať. Vy to máte priamo v programovom vyhlásení vlády, že skrátené legislatívne konania nemajú kompenzovať neschopnosť vlády nájsť normálnu dohodu s cieľom pomôcť občanom Slovenskej republiky. Ale presne to sa deje. A najhoršie na tom je, že to skrátené legislatívne konanie nevyužívate preto, aby ste tým ľuďom reálne pomohli, ale iba preto, aby si Igor Matovič zase raz presadil svoje egoistické maniere. Takto to vyzerá. A keď tu o tom hovoríte, keď to chcete kritizovať, zdúchne, rozpráva sa tu s predsedom Národnej rady, je absolútne nedôstojný, správa sa tak, ako sme na neho vždy zvyknutí a potom zase rozpráva: „oblečme si jedno tričko, buďme spolu, držme spolu za rodiny“ a na druhý deň vám zase vynadá všetkým dookola, tak ako je na to zvyknutý. Jeden deň vás na tlačovke douráža a druhý deň chce vaše hlasy. Takto to funguje neustále a nie je schopný konštruktívnej debaty ani s vlastným koaličným partnerom, nieto ešte s opozíciou. Preto som presvedčený o tom, že opozícia toto podporiť nesmie. Toto nie je hlasovanie o pomoci rodinám. Nie je to hlasovanie o skrátenom legislatívnom návrhu za to, aby sa ľuďom na Slovensku pomohlo v tomto období nárastu cien. Nárastu cien, ktorý tu nemá precedens. Toto je hlasovanie o egu Igora Matoviča. Toto je hlasovanie o správaní sa ministra financií. Je to hlasovanie o pošľapávaní práv opozície, je to pošľapávanie práv právneho štátu na Slovensku a je to absolútne trhanie rokovacieho poriadku na kusy. O tomto sa tu hlasuje. Pretože keby mu naozaj išlo o konštruktívnu debatu, tak si sadne kľudne s každým predsedom strany a príde s návrhom, ktorý by mu možno aj opozícia podporila. Bez toho nezmyselného informačného systému, bez tých krúžkov, bez tých aplikácií a tých nezmyslov, ktoré do toho paragrafového znenia dali, a už teraz všetci vidia, že sa to bude musieť opravovať a nedal to do medzirezortného pripomienkového konania, lebo by mu to iné ministerstvá zrušili. Ako je možné, že minister financií predloží v skrátenom legislatívnom návrhu, v skrátenom legislatívnom konaní návrh, o ktorom mu minister financií povie, že on to nevie zabezpečiť? Ako môže takáto vláda fungovať? A vy sa budete ďalej tváriť, že no, to je v poriadku, takto budeme fungovať, tak to bude fajn, ja to odhlasujem, veď to je pre rodiny alebo čo tu rozprávate za nezmysly a budete si vládnuť ďalej a predpokladať, že takýmto spôsobom vyriešite problémy ľudí. Ale to napätie v spoločnosti narastá, ľudia toho naozaj majú dosť a toto, to potrebujú vedieť, toto im nijakým spôsobom v aktuálnej situácii nepomôže. Hlasovať za toto skrátené legislatívne konanie znamená hlasovať za všetko to, čo tu dva roky Igor Matovič predvádza, za všetko to jeho správanie, je to len a len podržanie Igora Matoviča vo funkcii a z môjho pohľadu, z mojej pozície nemá vôbec žiaden význam za takýto návrh skráteného legislatívneho konania hlasovať. A to vám tu hovorím úplne zodpovedne, úplne na rovinu, že som podporil každý jeden vládny návrh, pri ktorom som predpokladal, že reálne rodina môže pomôcť. Ale dnes dávať návrh kombinovaný s neuveriteľnými hlúposťami, ktorý má pomôcť ľuďom v roku 2023 a ktorý spôsobil, že Združenie miest a obcí Slovenska vám vstúpilo do štrajkovej pohotovosti, tak prepáčte, ale takto si pomoc rodinám nepredstavujem.